
KNHM un Ogres novada domes projektu konkurss “Iedzīvotāji veido savu vidi”

 

Konkursa vadlīnijas (2008.g.)

Ievads

Priecājamies par Jūsu izrādīto interesi par KNHM un Ogres novada domes izsludināto projektu konkursu “Iedzīvotāji veido savu vidi”. Šajās vadlīnijās jūs atradīsiet detalizētāku informāciju par konkursa būtību un nosacījumiem. Lūdzu, izlasiet to rūpīgi un tad aizpildiet klātpievienoto reģistrācijas lapu. 
Konkursa “Iedzīvotāji veido savu vidi” pamatojums

Dzīves kvalitāti ietekmē daudzi aspekti. Pirmkārt, būtiska ir katra indivīda personīgā situācija. Vai mums pietiek, ko ēst un dzert? Vai mums ir patīkams mājoklis, jauka ģimene, labi draugi? Jā tā - tas ir labi, bet ar to nepietiek. Mēs nedzīvojam savrup; mēs dzīvojam ciemos un pilsētās, un mūsu dzīves kvalitāti ietekmē arī mūsu apkārtējā vide. Vai mums ir vieta, kur satikties ar citiem iedzīvotājiem? Vai mūsu bērniem ir rotaļu laukumi? Kā risinām bīstamas satiksmes situācijas? Un tā tālāk, un tā joprojām. Ikviens iedzīvotājs spēj atpazīt šos aspektus arī savā dzīves vietā. 

Lai situāciju uzlabotu, ir nepieciešami plāni un līdzekļi šo plānu īstenošanai. Lai arī plānošanu var veikt ierēdņi, tomēr bieži vien iedzīvotāji to spēj darīt efektīvāk, jo viņi labāk pārzin vietējās vajadzības. Bez tam daudzus no ieplānotajiem projektiem iedzīvotāji ir spējīgi paši arī īstenot. 

Šī nostāja ir konkursa “Iedzīvotāji veido savu vidi” pamatā. Ja iedzīvotāju grupas ir gatavas ieguldīt laiku vietējās dzīves kvalitātes uzlabošanā, KNHM un Ogres novada dome ir ar mieru šos centienus atbalstīt ar naudas summu 1000 EUR (t.i., 702,80 LVL) apmērā. KNHM ir holandiešu fonds, kas līdzīgus konkursus rīko Nīderlandē.

Konkursu “Iedzīvotāji veido savu vidi” organizē Ogres novada dome sadarbībā ar KNHM.

Pamatprincipi

Jebkura iedzīvotāju grupa (ar to saprotot gan fiziskas personas, gan sabiedriskās organizācijas – biedrības un  nodibinājumus) var pieteikt projektu, kas saistīts ar dzīves kvalitātes uzlabošanu un ko viņi paši spēj īstenot.

Žūrija pārbauda, vai projekts atbilst kritērijiem. Ja tas tā ir – grupa saņem finansējumu projekta īstenošanai līdz 1000 EUR (t.i., 702,80 LVL) apmērā, no kā 40% sedz KNHM un 60% – Ogres novada dome. 

Grupas, kas sekmīgi īstenojušas savu projektu, iegūst sertifikātu par veiksmīgu projekta realizāciju.

Grupas pašas brīvi izvēlas savus projektus, ievērojot nosacījumu, ka tiem jābūt saistītiem ar dzīves kvalitātes uzlabošanu un jādod labums pēc iespējas vairāk iedzīvotājiem. Projektu piemēri:

1. sabiedrībai svarīgas teritorijas labiekārtošana,

2. bērnu rotaļu laukuma ierīkošana,

3. vietējās avīzītes izveide,

4. kādas visiem nozīmīgas ēkas remontdarbi,

5. sporta laukuma ierīkošana,

6. utt.

Atbalstīto grupu skaits būs ierobežots un nepārsniegs 25. Ja tiks saņemts vairāk pieteikumu, žūrija izraudzīs 25 labākos. Šajā gadījumā priekšroka tiks dota kvalitatīvākajiem un finansiāli pamatotākajiem projektiem. Svarīgi atlases kritēriji ir arī iedzīvotāju skaits, kas atbalsta projektu, un projekta sniegtais labums vietējai pilsētai vai ciematam. 

Kas var piedalīties?

Konkursa organizētāji uzskata, ka iedzīvotāji paši vislabāk spēj novērtēt savu dzīves vidi un tajā nepieciešamos uzlabojumus. Katrai iedzīvotāju grupai, kas vēlas piedalīties konkursā, ir  jāizstrādā projekta pieteikums. To var darīt gan jau esošas iedzīvotāju grupas un sabiedriskās organizācijas (biedrības un nodibinājumi), gan arī iedzīvotāju grupas, kas tiek izveidotas tikai šim gadījumam. 

Izvēlieties savu projektu, izstrādājiet savu plānu un paši to īstenojiet! Tas prasīs daudz darba, bet dos arī lielu gandarījumu un prieku.

Reģistrācijas lapas pielikumā jāuzrāda visu grupas dalībnieku vārdi un paraksti. Grupas dalībnieku skaits nav ierobežots, bet tas nedrīkst būt mazāks par 10.

Ja projektu īstenos jaunieši, vismaz vienam no viņiem – projekta koordinatoram – jābūt pilngadīgai personai.

Konkurss bez balvām nav iedomājams!

Pusotra mēneša laikā žūrija apmeklēs visus projektus, rūpīgi izvērtējot katru no tiem un izvēloties labākos – t.i., tos projektus, kas visvairāk sekmēs vietējās dzīves kvalitātes uzlabošanos. 

3 grupas, kuru īstenotie projekti tiks atzīti par labākajiem, saņems papildu naudas summu 500 EUR apmērā. 

Apbalvošana notiks īpašā noslēguma pasākumā 2008.gada novembrī.

Kā pieteikties konkursam

Aizpildiet reģistrācijas lapu, ko saņēmāt reizē ar šīm vadlīnijām, un līdz 2008.gada 28.februārim plkst. 17.00. iesniedziet Ogres novada domes Perspektīvās attīstības nodaļai, kas atrodas Ogres novada Kultūras centra telpās Ogrē, Brīvības ielā 15 (ieeja blakus fotosalonam).

Reģistrācijas lapā ir nedaudz jāapraksta jūsu grupa. Ir jānorāda grupas dalībnieku vārdi un pilsētas/ciemata nosaukums, kā arī kontaktpersonas vārds un adrese. Visa turpmākā sazināšanās konkursa sakarā notiks ar šo personu.

Veidlapas galvenajā daļā sīki jāapraksta projekts, ieskaitot tā budžetu un iespējamo līdzfinansējumu. Atbalstīti var tikt tikai kritērijiem atbilstoši projekti. Projekta kvalitātei ir būtiska loma tā apstiprināšanā – it īpaši gadījumā, ja jāatlasa labākie projekti. Projektam jābūt skaidri aprakstītam, lai novērstu pārpratumus un iespējamu vilšanos. Daži jautājumi, uz kuriem jāatbild: Kāda ir šībrīža situācija? Kādi ir jūsu projekta mērķi? Kā projekts ietekmēs dzīves kvalitātes līmeni? Kuri iedzīvotāji gūs vislielāko labumu no projekta? Kāds ir projekta īstenošanai paredzētais laika periods? Reģistrācijas lapai jāietver arī saskaņojums ar attiecīgās zemes un/vai ēkas īpašnieku/-iem un apsaimniekotāju. 

Tomēr svarīga ir ne tikai projekta kvalitāte. Būtiski ir arī tas, kā projekts tiks realizēts. Šajā gadījumā ļoti liela vērība tiks pievērsta principam „darīsim paši”. Jo vairāk iedzīvotāju grupa pati darīs, lai projektu īstenotu, jo labākas ir izredzes, ka projekts gūs atbalstu.

Projekts nedrīkst izraisīt strīdus!

Ja projektam ir ne vien atbalstītāji, bet arī pretinieki, mēs to nevaram uzskatīt par dzīves kvalitātes līmeni uzlabojošu un to neatbalstīsim. Ja šāda situācija rodas jau atbalstīta projekta īstenošanas gaitā, dotais projekts netiks neizvirzīts kā kandidāts godalgas saņemšanai. Mēs nepildīsim strīdus izšķīrēja vai tam līdzīgu lomu un neiesaistīsimies nekādos juridiskos procesos.

Pirmā žūrijas vizīte

Pusotra mēneša laikā žūrija apmeklēs visas iedzīvotāju grupas, lai veiktu pārrunas par pieteiktajiem projektiem. Žūrija gūs priekšstatu par doto situāciju, paredzētajām izmaiņām pēc projekta īstenošanas, veidu, kā paredzēts projektu īstenot, un tā finansiālo pamatotību. Žūrija īpašu uzmanību pievērsīs tam, cik lielā mērā un uz cik ilgu laiku projekts uzlabos vietējo cilvēku dzīves kvalitāti. Otrs svarīgs kritērijs ir projekta atbalstītāju skaits iedzīvotāju vidū.

Pirmā žūrijas vizīte tiks sarunāta un pieteikta ar kontaktpersonas starpniecību. Vēlams, lai vizītes laikā klāt būtu kontaktpersona un vēl kādi citi grupas dalībnieki. Tādā veidā žūrija gūs ieskatu grupas sastāvā un sadarbībā.

Projektu īstenošana

Doma „darīt pašiem” ir šī konkursa pamatā, taču tas nenozīmē, ka projektu īstenotāji nevarēs pieņemt un izmantot dažāda veida atbalstu “no malas”. Būs gadījumi, kad bez profesionālas palīdzības nevarēs iztikt - piemēram, lai ievilktu gāzi vai elektrību. Un, protams, projekta īstenošanā ir jāievēro arī pārvaldes institūciju un normatīvo aktu izvirzītās prasības.

Svarīgi ir atskaitīties par procesa īstenošanas gaitu. Jāmin problēmas un risinājumi, lai žūrija varētu redzēt, ar kādiem apstākļiem Jūs sastapāties projekta realizācijas laikā. Fotoattēli, kartes, sēžu protokoli, sarakste, avīžu rakstiņi – šāda veida informācija palīdz žūriju informēt par Jums un to, kā veicās Jūsu projekta īstenošana. Tas viss palīdzēs žūrijai salīdzināt dažādus projektus.

Konkursa organizētāji var projektus apmeklēt jebkurā laikā; šīs vizītes nebūs saistītas ar kontrolēšanu, bet gan tikai ar informācijas iegūšanu par projekta norisi. 

Iespējams, ka darba gaitā Jums nāksies mainīt plānus; pats par sevi tas nav nekas slikts, bet par to ir jāinformē organizētājus. Ja žūrija nebūs lietas kursā par izmaiņām, tā var secināt tikai un vienīgi to, ka Jums nav izdevies projektu īstenot atbilstoši plānam. Un tad zūd iespējas saņemt balvu.

Otrā žūrijas vizīte

Projektu īstenošanu var uzsākt ne ātrāk kā 2008.gada 1.maijā. Līdz 2008.gada 31.augustam projektiem jābūt pabeigtiem un gataviem otrajai žūrijas vizītei. 

Noslēdzot līgumu par apstiprinātā projekta īstenošanu, mēs katrai grupai izsniegsim arī gala ziņojuma veidlapu, ko jāizmanto, lai sagatavotu atskaiti par realizēto projektu. Šī ir iespēja katrai grupai novērtēt sasniegtos rezultātus. Atskaitei var pievienot projekta īstenošanas procesā apkopotos fotoattēlus, kartes, utt.

Atskaiti jāiesniedz 10 darba dienu laikā pēc projekta gala termiņa, un katrā ziņā ne vēlāk kā līdz 2008.gada 12.septembrim.

Pusotra mēneša laikā žūrija novērtēs visus projektus un tiksies ar katras grupas kontaktpersonām un citiem pārstāvjiem. Pārrunas ar projektu īstenotājiem žūrijai ir ļoti svarīgas, jo būtisks ir ne tikai pats projekts, bet arī tas, kā grupa sadarbojās, projektu īstenojot.

Un uzvarētājs ir...

Oktobra beigās, kad žūrija būs iepazinusies ar visiem projektiem, tā sanāks kopā, lai izraudzītu uzvarētājus. Visiem žūrijas locekļiem būs pieejama viena un tā pati informācija, jo viņi būs izlasījuši visas atskaites un būs redzējuši visus projektus. Tomēr, tā kā objektīvu vērtēšanas kritēriju nav, domas attiecībā uz uzvarētājiem, visticamāk, dalīsies. Šāda veida konkursos lielu lomu atlases procesā spēlē subjektīvie faktori. Tāpēc sanāksmē katrs žūrijas dalībnieks pamatos, kāpēc viņš ir izraudzījis attiecīgu projektu kā labāko. Pēc tam sekos pārrunas, un tad visi balsos par uzvarētājiem.

Visas grupas, kas būs veiksmīgi īstenojušas savu projektu, iegūs sertifikātu par veiksmīgu projekta realizāciju.

Balvas

Tās trīs grupas, kuru īstenotie projekti tiks atzīti par labākajiem, saņems papildu naudas summu 500 EUR apmērā. Arī šī nauda ir paredzēta dzīves kvalitātes uzlabošanai uzvarējušās grupas pilsētā vai ciematā. Tomēr par šo līdzekļu izmantošanu varēs lemt attiecīgā grupa, un to nepārbaudīs konkursa organizētāji. Naudas balvu ieguvēji tiks paziņoti  īpašā noslēguma pasākumā 2008.gada novembrī.

